IZVEDBENA UREDBA KOMISIJE (EU) 2022/854

z dne 31. maja 2022

o spremembi Priloge III k Izvedbeni uredbi (EU) 2020/2235 glede vzorcev veterinarskih/uradnih spričeval za vstop pošiljk nekaterih živih proizvodov živalskega izvora v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 7(2), točka (a), Uredbe,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (2) ter zlasti člena 238(3) in člena 239(3) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (3) in zlasti člena 90, prvi odstavek, točki (a) in (b), ter člena 126(3) Uredbe,

ob upoštevanju naslednjega:

(1) Izvedbena uredba Komisije (EU) 2020/2235 (4) določa pravila glede veterinarskih spričeval iz Uredbe (EU) 2016/429, uradnih spričeval iz Uredbe (EU) 2017/625 in veterinarskih/uradnih spričeval na podlagi navedenih uredb, ki se zahtevajo za vstop nekaterih pošiljk živali in blaga v Unijo. Priloga III k Izvedbeni uredbi (EU) 2020/2235 med drugim zlasti določa vzorce veterinarskih/uradnih spričeval za vstop pošiljk nekaterih proizvodov živalskega izvora, namenjenih za prehrano ljudi, v Unijo.

(2) Natančneje, Priloga III, poglavje 1, k Izvedbeni uredbi (EU) 2020/2235 določa vzorce veterinarskih/uradnih spričeval za vstop svežega mesa domačega goveda, namenjenega za prehrano ljudi, razen mehansko izkoščenega mesa, v Unijo (MODEL BOV). V opombah k delu I navedenega vzorca bi bilo treba dopolniti rubriko I.27 z manjkajočo kategorijo „drobovina“ v opisu vrste blaga. Zato bi bilo treba v skladu s tem spremeniti navedeni vzorec.

(3) Poleg tega Priloga III, poglavja 33, 34 oz. 35, k Izvedbeni uredbi (EU) 2020/2235 določa vzorec veterinarskega/uradnega spričevala za vstop surovega mleka, namenjenega za prehrano ljudi, v Unijo (MODEL MILK-RM), za vstop mlečnih proizvodov, ki so namenjeni za prehrano ljudi in so pridobljeni iz surovega mleka ali za katere ni obvezna posebna obdelava za zmanjšanje tveganja, v Unijo (MODEL MILK-RMP/NT), in za vstop mlečnih proizvodov, ki so namenjeni za prehrano ljudi in za katere je obvezen postopek pasterizacije, v Unijo (MODEL DAIRY-PRODUCTS-PT). Potrdilo o zdravstvenem stanju živali v navedenih vzorcih bi bilo treba pojasniti glede zahtev za zdravstveno varstvo živali v zvezi s poreklom mleka. Navedene vzorce bi bilo zato treba ustrezno spremeniti.

(4) Prilogo III k Izvedbeni uredbi (EU) 2020/2235 bi zato bilo treba ustrezno spremeniti.

(5) V izogib kakršnim koli motnjam v trgovini v zvezi z vstopom pošiljk proizvodov živalskega izvora, zajetih z vzorci veterinarskih/uradnih spričeval iz Priloge III, poglavja 1, 33, 34 in 35, k Izvedbeni uredbi (EU) 2020/2235, v Unijo bi bilo treba v prehodnem obdobju pod določenimi pogoji še naprej dovoliti uporabo veterinarskih/uradnih spričeval, izdanih v skladu z Izvedbeno uredbo (EU) 2020/2235, kot se je uporabljala pred spremembami, uvedenimi s to izvedbeno uredbo.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga III k Izvedbeni uredbi (EU) 2020/2235 se spremeni v skladu s Prilogo k tej uredbi.

Člen 2 Za prehodno obdobje do 15. februarja 2023 se pošiljkam nekaterih proizvodov živalskega izvora, ki so jim priložena ustrezna veterinarska/uradna spričevala, izdana v skladu z vzorci iz Priloge III, poglavja 1, 33, 34 in 35, k Izvedbeni uredbi (EU) 2020/2235, kot se uporablja pred spremembami navedene izvedbene uredbe s to izvedbeno uredbo, še naprej dovoli vstop v Unijo, pod pogojem, da je veterinarsko/uradno spričevalo izdano najpozneje 15. novembra 2022.

Člen 3 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. maja 2022 Za Komisijo predsednica Ursula VON DER LEYEN

(1) UL L 139, 30.4.2004, str. 55.

(2) UL L 84, 31.3.2016, str. 1.

(3) UL L 95, 7.4.2017, str. 1.

(4) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).